Dis-Chem veroordeel geweld tydens stakingDie apteekgroep Dis-Chem het die geweld veroordeel wat by sommige van sy winkels en verspreidingspunte uitgebreek het tydens protesoptrede deur stakende werkers, en sê sy bedrywighede gaan normaal voort omdat die stakers se vakbond nie erken word nie. Dis-Chem het bykomende veiligheid in winkelsentrums gereël waar dit winkels het nadat etlike werknemers Maandagaand ná werk deur stakers geïntimideer en geteister is. Volgens die winkelgroep is veiligheidswagte by sy verspreidingsentrums in Midrand in Gauteng en op Delmas in Mpumalanga aangerand en motorruite stukkend geslaan. Dis-Chem se werkers wat aan die vakbond Nupsaw behoort, het Vrydag ŉ landwye staking uitgevaardig. Hulle dring onder meer aan op ŉ algemene minimum loon van R12 500 per maand, ŉ jaarlikse verhoging van 12,5% (meer as twee keer soveel as die inflasiekoers) vir die volgende drie jaar vir diegene wat meer as dié bedrag verdien en ŉ gewaarborgde jaarlikse bonus. Ons eien ons die reg toe om enige vakbond slegs te erken as dit minstens 30%-verteenwoordiging onder ons werkers geniet. Dis-Chem meen die salaris-eis is onredelik gegewe die heersende ekonomiese klimaat en dat dit ŉ uiters nadelige uitwerking op die maatskappy se toekomstige welstand sal hê indien daaraan voldoen word. Die groep veroordeel die intimidasie van niestakende werkers en hul familielede ten sterkste, sê Caryn Barker, Dis-Chem-woordvoerder, in ŉ verklaring. Die groep doen ook ŉ beroep op Nupsaw om op te hou om die dreigement van geweld te gebruik om onderhandelings af te dwing. “Ons erken ons werknemers se reg om by ŉ vakbond aan te sluit of hulle uit te sluit van vakbondlidmaatskap,” sê Barker. “Maar ons eien ons ook die reg toe om nie enige vakbond te erken nie, tensy dit minstens ŉ 30%-verteenwoordiging onder ons werkers geniet, wat die norm is.” Sy beweer dis ŉ “ongewilde staking” omdat “die meeste” van Dis-Chem se werknemers geen erg aan nywerheidsoptrede het nie. “Ongelukkig is sommige aangesê om tuis te bly weens die nywerheidsoptrede.” Sy het verwys na gerugte oor Dis-Chem se taalbeleid en gesê die groep se beleid is dat werknemers so direk en duidelik moontlik met klante in die taal van hul keuse kommunikeer. “Om Engels af te dwing is nie maatskappybeleid nie en ons ondersoek bewerings dat dit in sommige van ons winkels gebeur.”